**Informatīvais ziņojums** **par Nacionālā veselības dienesta īstenotā ERAF projekta “Veselības nozares informācijas sistēmu (reģistri) modernizācija, attīstība un integrācija ar e-veselības informācijas sistēmu” progresu, riskiem, turpmākās rīcības plānu un e-veselības sistēmas tālāko attīstību**

Informatīvais ziņojums sagatavots:

1. pamatojoties uz Ministru kabineta (turpmāk – MK) 2020.gada 24.marta sēdes protokola Nr.17 20.§ “Informatīvais ziņojums "Par Kohēzijas politikas Eiropas Savienības fondu investīciju aktualitātēm (pusgada ziņojums)" 4.punktu[[1]](#footnote-1), lai informētu MK par Nacionālā veselības dienesta (turpmāk – NVD) 2.2.1.1. pasākuma[[2]](#footnote-2) ietvaros īstenotā projekta progresu, riskiem un turpmākās rīcības plānu un pieņemtu lēmumu par projekta īstenošanas termiņa pagarināšanu līdz 2023.gada 31.decembrim;
2. lai informētu MK par plānoto rīcību e-veselības sistēmas modernizēšanai un pieņemtu lēmumu par papildu valsts budžeta finansējuma piešķiršanu šim mērķim.
3. **Projekta Nr. 2.2.1.1/18/I/001 "Veselības nozares informācijas sistēmu (reģistri) modernizācija, attīstība un integrācija ar e-veselības informācijas sistēmu" īstenošana**

NVD 2.2.1.1.pasākuma ietvaros īsteno Eiropas Reģionālās attīstības fonda finansētu projektu Nr. 2.2.1.1/18/I/001 “Veselības nozares informācijas sistēmu (reģistri) modernizācija, attīstība un integrācija ar e-veselības informācijas sistēmu” (turpmāk - VIS projekts). VIS projekta ietvaros paredzēta veselības aprūpes pakalpojumu apmaksas norēķinu sistēmas “Vadības informācijas sistēma” (turpmāk – Vadības informācijas sistēma) pilnveide vai kardināla esošās modernizācija. Esošā sistēma, kas nodota ekspluatācijā 2003.gadā, izmanto tehnoloģijas, kuras to ražotājs vairs neattīsta un neatbalsta, pat nepiegādājot drošības jauninājumus. Ņemot vērā, ka projekts Nr. 2.2.1.1/17/I/030 “Vienotās veselības nozares elektroniskās informācijas sistēmas tālāka pilnveidošana, sasaistot to ar personas identifikāciju” netiks īstenots (skat. Ziņojuma 2.nodaļu), projekta Nr. 2.2.1.1/18/I/001 “Veselības nozares informācijas sistēmu (reģistri) modernizācija, attīstība un integrācija ar e-veselības informācijas sistēmu” detalizētajā aprakstā ir nepieciešams veikt grozījumus un saskaņot ar Vides aizsardzības un reģionālās attīstības ministriju kā valsts informācijas un komunikācijas tehnoloģiju pārvaldības organizāciju.

Kopā projekta Nr. 2.2.1.1/17/I/030 īstenošanai no valsts budžeta izlietotie līdzekļi:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Maksājums** | **Faktiski veiktās izmaksas jeb VK izdevumi, EUR** | | | **Maksājumu pieprasījumos iekļaujamās summas, EUR** | | | **Starpība starp VK un CFLA norādītiem faktiski veiktiem**  **izdevumiem** | **Piezīmes** |
| no projektu konta LV 41TREL229067412100B | no NVD saimnieciskā konta LV53TRELL2290674014000 | KOPĀ, pēc VK | faktiski veiktie izdevumi | netiešie izdevumi (nedeklarētie, bet aprēķinātie pēc projekta) | KOPĀ, pēc CFLA |
| Maksājuma pieprasījums (MP) Nr.1 | 11 027.87 | 19 299.00 | 30 326.87 | 30 319.09 | 1 653.02 | 31 972.11 (CFLA apstiprināts) | 7.78 | 1) EUR 7.78, kas CFLA MP nr.1 nav norādīta un attiecīgi nav CFLA apstiprināta - iespējams drukas kļūda, aizpildot atskaiti uz CFLA;  2) EUR 19 299 samaksāts 29.09.2017 par projekta apraksta sagatavošanu. Maksājums attiecināms uz projektu un tas ir iekļauts CFLA maksājuma pieprasījumā. |
| Maksājuma pieprasījums Nr.2 | 11 645.38 |  | 11 645.38 | 11 645.38 | 1 716.52 | 13 361.90 (CFLA apstiprināts) | 0.00 |  |
| Maksājuma pieprasījums Nr.3 | 8 851.60 |  | 8 851.60 | 7 873.41 | 1 181.00 | 9 054.41 (CFLA noraidīts) | 978.19 | EUR 978.19 CFLA atskaitē nav norādīti kā attiecināmās izmaksas, jo projektā bija piesaistīts darbinieks, kura darba samaksu projektā attiecināja pie netiešām izmaksām. Valsts kasē faktiski izdevumi par šo summu bija veikti no projektu konta |
| Maksājuma pieprasījums Nr.4 | 4 318.23 |  | 4 318.23 | 3 526.41 | 528.96 | 4 055.37 (CFLA neiesniegts MP) | 791.82 | EUR 791.82 CFLA atskaitē nav norādīti kā attiecināmās izmaksas, jo projektā bija piesaistīts darbinieks, kura darba samaksu projektā attiecināja pie netiešām izmaksām. Valsts kasē faktiski izdevumi par šo summu bija veikti no projektu konta |
| **Kopā** | **35 843.08** | **19 299.00** | **55 142.08** | **53 364.29** | **5 079.50** | **58 443.79** | **1 777.79** |  |

CFLA projektā apstiprināja izdevumus 45 334,01 EUR apmērā (skat. tabulā maksājuma pieprasījums Nr.1 un Nr. 2 ). Šo summu veido no projekta konta veiktie izdevumi (22 665,47 EUR), aprēķinātās netiešās izmaksas (3 369,54 EUR), kā arī no NVD saimnieciskā pamatdarbības konta veiktie izdevumi (19 299,00 EUR), kas ir uzskatāmi par NVD budžeta izdevumiem, nevis daļu no projektam piešķirtā asignējuma Valsts kasē. Kopā no projekta konta faktiski veikti izdevumi 35 843,08 EUR (izdevumi 13 177,61 EUR apmērā no CFLA puses līdz projekta vienošanās izbeigšanai netika apstiprināti kā attiecināmie izdevumi).

Attiecīgi MK, lemjot par līdzekļu iekļaušanu valsts budžeta zaudējumos saskaņā ar protokollēmuma 7.punktu, uzskatīt, ka līdz ar no projekta konta veikto izdevumu (35 843.08 EUR) atzīšanu par neatbilstoši veiktiem izdevumiem un attiecināšanu uz valsts budžeta izdevumiem, arī NVD saimnieciskās darbības līdzekļi 19 299.00 EUR apmērā tiek uzskatīti par atgūtiem saskaņā ar MK 2015. gada 8. septembra noteikumu Nr.517 30.punktu un netiks pieprasīta to segšana (kompensēšana) no valsts budžeta.

VIS projektā, paredzēts pilnveidot un optimizēt vairākus nozares procesus, lai uzlabotu NVD kapacitāti nozares finanšu resursu administrēšanā, Veselības inspekcijas kapacitāti, kā arī uzlabotu veselības aprūpes kvalitāti:

* attīstīt ļoti novecojušo un mūsdienu prasībām vairs neatbilstošo valsts informācijas sistēmu “NVD veselības aprūpes pakalpojumu norēķinu sistēma “Vadības informācijas sistēma””, kas nodrošina norēķinu veikšanai nepieciešamo datu apmaiņu starp NVD un ārstniecības iestādēm par sniegtajiem veselības aprūpes pakalpojumiem. Ņemot vērā, ka sistēma izveidota 2003.gadā, tās funkcionalitāte, tai skaitā datu atlase veselības politikas analīzei un plānošanai ir ļoti ierobežota;
* elektronizēt valsts organizētā vēža skrīninga procesu, sākot no uzaicinājumu nosūtīšanas personai līdz izmeklējumu rezultātu apstrādei, kas nepieciešama, lai izvērtētu gan skrīninga programmu efektivitāti, gan kvalitāti, gan arī veicinātu agrīnu audzēju atklāšanu;
* nodrošināt ērtāku un ātrāku naudas atgūšanas procesu iedzīvotājiem par attaisnotajiem medicīniskajiem izdevumiem, izmantojot Vadības informācijas sistēmas, e-veselības sistēmas un Valsts ieņēmumu dienesta informācijas sistēmu sadarbību; Izstrādājot Vadības informācijas sistēmas un e-veselības sistēmas nākotnes arhitektūru un medicīnisko attaisnoto izdevumu funkcionalitāti, tiks izlemts, kā notiks sadarbība starp valsts informācijas sistēmām;
* nodrošināt elektronisku veselības nozares datu analītisko pārskatu un statistisko pārskatu sagatavošanu,
* izveidot vienotu saskarni ārstniecības personu un ārstniecības atbalsta personu izglītības dokumentu un sertifikātu elektroniskai datu saņemšanai no izglītības iestādēm ārstniecības personu un ārstniecības atbalsta personu reģistrācijas un pārreģistrācijas procesā.

Projekta rezultātā tiks uzlabota skrīninga programmu pārvaldība, lai panāktu iedzīvotāju lielāku iesaisti skrīninga programmā un palielinātu savlaicīgi atklāto audzēju īpatsvaru, tiks ieviesti risinājumi kvalitatīvākai obligāto veselības pārbaužu veikšanai, tiks pilnveidota līgumu slēgšana un norēķinu veikšana starp Nacionālo veselības dienestu un ārstniecības iestādēm, atsakoties no papīra dokumentu aprites un nodrošinot automatizētu elektronisku rēķinu izveidi, iedzīvotājiem tiks mazināts administratīvais slogs, kas saistīts ar gada ienākumu Deklarāciju iesniegšanu Valsts ieņēmumu dienestā, kā arī ārstniecības personām tiks samazināts administratīvais slogs, kas saistīts ar reģistrāciju un pārreģistrāciju Ārstniecības personu un ārstniecības atbalsta personu reģistrā.

VIS projekta ieviešanas termiņš saskaņā ar noslēgto vienošanos starp NVD un Centrālo finanšu un līgumu aģentūru (turpmāk – CFLA) ir 30.10.2018.– 29.10.2021.

Līdz šim VIS projektā ir īstenoti šādi pasākumi:

1) noslēgti sadarbības līgumi ar projekta sadarbības partneriem,

2) izveidota projekta vadības grupa,

3) NVD pamatbudžeta līdzekļu ietvaros izstrādāts dokuments “NVD Vadības informācijas sistēmas un e-veselības sistēmas informācijas sistēmu izmaiņu tvērums”,

4) NVD kopā ar VIS projekta sadarbības partneriem un E-veselības lietotāju padomē esošo organizāciju pārstāvjiem pārskatījis projektā plānotās funkcionalitātes, lai novērstu riskus, ka tiek izveidotas funkcionalitātes, kas neatbilst lietotāju vajadzībām, jo projekta detalizētais apraksts tika sagatavots pirms trīs gadiem. Tika secināts, ka projektā plānotās funkcionalitātes ir aktuālas. Tomēr projekta realizācijas laikā izmaiņas ir iespējamas, saskaņojot tās ar iesaistītajām pusēm. 2020. gada 8.janvārī NVD prezentēja šī darba rezultātus Veselības ministrijai, tās padotības iestādēm, kā arī e-veselības sistēmas lietotājus pārstāvošām iestādēm un sadarbības partneriem.

5) sagatavota un ar Veselības ministriju saskaņota dokumentācija atklātam konkursam par projekta “Veselības nozares informācijas sistēmu (reģistri) modernizācija, attīstība un integrācija ar e-veselības informācijas sistēmu” izstrādes un ieviešanas kvalitātes kontroli un tehniskās specifikācijas izstrādi. Iepirkuma rezultātā tiks noslēgts pakalpojuma līgums par izstrādes un ieviešanas kvalitātes kontroles pakalpojumu sniegšanu un līgums par Vadības informācijas sistēmas un e-veselības sistēmas informācijas sistēmu esošās situācijas analizēšanu, to nefunkcionālo prasību, t.sk. drošības, veiktspējas, lietojamības noteikšanu un saskaņošanu, nākotnes arhitektūras noteikšanu un saskaņošanu, infrastruktūras prasību noteikšanu un saskaņošanu. Ņemot vērā ka Vadības informācijas sistēma un e-veselības sistēma no biznesa procesu puses ir cieši saistītas, iepriekš minētajā iepirkumā ir paredzēts izstrādāt abu informācijas sistēmu vienotu vai savstarpēji savietojamu nākotnes arhitektūru. Tādējādi nodrošinot, ka abu sistēmu attīstība tiktu veikta saskaņoti un novēršot iespējamās integrācijas problēmas (skatīt arī ziņojuma 2.punktu). E-veselības sistēmas nākotnes arhitektūras izstrādes izdevumus paredzēts apmaksāt no e-veselības sistēmas uzturēšanai paredzētā valsts budžeta finansējuma.

Papildus tam, lai nodrošinātu esošās e-veselības sistēmas nepilnību un nepieciešamo uzlabojumu identificēšanu, plānoto funkcionalitāšu piemērotību lietotāju vajadzībām un saderību ar ārstu un aptieku izmantotajām informācijas sistēmu platformām, Veselības ministrija 2019. gada aprīlī izveidoja E-veselības lietotāju padomi – konsultatīvu institūciju, kuras darbības mērķis ir iesaistīt e-veselības sistēmas lietotājus e-veselības politikas veidošanā un īstenošanā, t.sk. sekmēt informācijas apmaiņu un sadarbību starp veselības jomas nevalstiskajām organizācijām un valsts pārvaldes institūcijām e-veselības jautājumos, sniegt priekšlikumus par valsts politikas prioritātēm un īstenojamiem pasākumiem e-veselības jomā, un, kuras sastāvā ietilpst ārstu, farmaceitu, ārstniecības iestāžu, aptieku, pacientu, ārstniecības iestāžu lokālo informācijas sistēmu izstrādātāju pārstāvji. 2019. gadā notika 5 E-veselības lietotāju padomes sēdes un 2020. gadā – viena lietotāju padomes sēde.

VIS projekta ieviešana aizkavējusies un nenotiek saskaņā ar projekta iesniegumā plānoto laika grafiku.

Kavēšanās VIS projekta ieviešanā galvenokārt bijusi NVD personāla mainības dēļ. Projekta uzsākšanas laikā darbu NVD atstāja vairāki ilggadēji darbinieki, kas ikdienā nodarbojās ar sistēmu uzturēšanas un attīstīšanas jautājumiem. 2018.gada 3. un 4.ceturksnī amatu pameta NVD direktora vietnieks informācijas un komunikācijas tehnoloģiju (turpmāk – IKT) jautājumos, Informācijas tehnoloģiju projektu attīstības nodaļas (turpmāk – ITPAN) projektu vadītājs un Informācijas tehnoloģiju nodaļas vadītājs, bet 2019.gada 1. un 2.ceturksnī vēl trīs ITPAN darbinieki, tai skaitā ITPAN vadītājs, kā arī ITPAN vadītāja vietniece un projektu vadītājs. Saistībā ar IKT jomas speciālistu augsto pieprasījumu darba tirgū un salīdzinoši zemāku IKT speciālistu darba samaksu valsts pārvaldē, un vienlaikus lielu atbildību un psiholoģisko spriedzi, kas saistīta ar NVD pārziņā esošo sistēmu darbināšanu un saistīto e-pakalpojumu pieejamību, jaunu projektu un risinājumu izstrādi un ieviešanu, jaunu darbinieku atrašana ir bijis liels izaicinājums, un NVD ilgstoši nav izdevies operatīvi aizpildīt vakantās amatu vietas, līdz ar to nav bijis pietiekamu cilvēkresursu IKT jomā. Atkārtoti konkursi uz vakantajiem amatiem vairākkārt noslēgušies bez rezultāta piedāvātā zemā atalgojuma dēļ.

Esošajā sastāvā NVD IKT projektu komanda strādā kopš 2019.gada jūnija, kad darbu uzsāka NVD direktora vietnieks IKT jautājumos. 2020.gada janvārī komandai ir pievienojies arī ITPAN vadītājs un 2020.gada februārī Informācijas tehnoloģiju nodaļas vadītājs. Tāpat 2019. gada oktobrī NVD ir radis iespēju iestādes ietvaros pārdalīt Informācijas tehnoloģiju projektu attīstības nodaļai papildus divas štata vietas. Informācijas tehnoloģiju nodaļā ir 11 štata vietas, kuras ir aizpildītas, bet ITPAN – 11 štata vietas, no kurām 2 ir vakantas.

VIS projekta aktivitāšu īstenošanas uzsākšanai – iepirkumu sagatavošanai NVD piesaistīja 2 iepirkuma speciālistus un juristu. Pārējais projekta personāls tiks piesaistīts atbilstoši projekta iesniegumā plānotajam. Tas ir, pēc nepieciešamības tiks iesaistīts NVD personāls (vidēji 27 darbinieki, piemēram, NVD pamatdarbības struktūrvienību personāls, kas kompetents biznesa procesos, jurists – iepirkuma līgumu sagatavošanai, iepirkuma speciālisti – nolikuma sagatavošanai un iepirkuma izsludināšanai u.c.), nodrošinot samaksu no projekta līdzekļiem.

Ņemot vērā arī pieredzi, kas tika iegūta iepriekšējo e-veselības projektu izstrādes un ieviešanas laikā, būtisku laiku aizņēma atklāta konkursa par projekta “Veselības nozares informācijas sistēmu (reģistri) modernizācija, attīstība un integrācija ar e-veselības informācijas sistēmu” izstrādes un ieviešanas kvalitātes kontroles un tehniskās specifikācijas izstrādes dokumentācijas sagatavošana, lai rastu iespējami labāko un efektīvāko projektu realizēšanas veidu.

**VIS projekta ieviešanas termiņu ir nepieciešamas pagarināt līdz 2023.gada 31.decembrim** saskaņā ar MK 2015. gada 17. novembra noteikumu Nr. 653 “Darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” 14. punktu, kurš nosaka, ka maksimālais projekta īstenošanas ilgums ir trīs gadi vai cits ar MK lēmumu noteikts termiņš.

Lai nodrošinātu sekmīgu VIS projekta īstenošanu līdz 2023.gada 31.decembrim, projekta vadība tiks nodrošināta strukturēti, kas ietver precīzi definētu projekta īstenošanā iesaistīto pušu lomu un atbildību, savstarpējās sadarbības un lēmumu pieņemšanas principu definējumu.

Projekta pārvaldības shēma:

**Projekta partneri**

**Projekta uzraudzības padome**

**Projekta vadības grupa**

**Projekta komanda**

**CFLA**

**VM**

**ZVA**

**NMPD**

**VID**

**VI**

**VM**

**NVD vadība**

**VARAM**

**Proj. vadītājs**

**NVD strukt. pārstāvji**

**Piegādātāja pārstāvji**

**Proj. vadītājs**

**Eksperti**

**A-proj. darba grupu vadītāji**

**Piegādātāja pārstāvji**

**SPKC**

**1.attēls. Projekta pārvaldības shēma**

1.attēlā izmantoto saīsinājumu skaidrojums:

CFLA – Centrālā finanšu un līgumu aģentūra

NVD – Nacionālais veselības dienests

SPKC – Slimību profilakses un kontroles centrs

VARAM – Vides aizsardzības un reģionālās attīstības ministrija

VM – Veselības ministrija

ZVA – Zāļu valsts aģentūra

NMPD – Neatliekamās medicīniskās palīdzības dienests

VID – Valsts ieņēmumu dienests

VI – Veselības inspekcija

Projekta pārvaldības shēma ir izstrādāta atbilstoši Ministru kabineta 2015.gada 17.novembra noteikumu Nr.653 “Darbības programmas „Izaugsme un nodarbinātība” 2.2.1.specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” sākotnējās ietekmes novērtējuma ziņojuma pielikumam Nr. 1 un pielikumam Nr.2.

VIS projekta pārvaldības ietvaros definētas šādas struktūras un to lomas:

* Projekta uzraudzības padome

Projekta stratēģiski svarīgu jautājumu risināšanu un lēmumu pieņemšanu nodrošinās NVD un VM sadarbojoties ar VARAM, nepieciešamības gadījumā iesaistot arī projekta sadarbības partnerus. Papildus dalībai VIS projekta uzraudzības padomē VM pārrauga NVD un pārējo padotības iestāžu iepirkumus IKT jomā: izskata iepirkuma tehnisko specifikāciju un sniedz atzinumu par iepirkuma saskaņošanu vai nepieciešamajām izmaiņām.

* Projekta vadības grupa

Projekta vadības grupas uzdevums ir pieņemt ar VIS projekta vadību saistītus lēmumus par projekta aktivitāšu īstenošanas termiņiem, projekta budžeta grozījumiem, satura izmaiņām u.c. jautājumiem, par kuriem Projekta vadības grupu informē projekta darba grupas vadītājs. Projekta vadības grupa uzrauga Projekta darba grupas darbu, kā arī virza jautājumu izskatīšanu Projekta uzraudzības padomē, ja lēmumu nav iespējams pieņemt Projekta vadības grupas ietvaros.

* Projekta komanda

Projekta komanda jeb Projekta darba grupa ir izpildes līmeņa struktūra, kuras sastāvā ir VIS projekta vadītājs, piegādātāju pārstāvji vai projekta vadītāji, apakšprojektu darba grupu vadītāji, un pēc nepieciešamības var tikt piesaistīti NVD un citu iestāžu speciālisti. Projekta darba grupas uzdevums ir īstenot Projekta aktivitātes piešķirtā budžeta un noteikto aktivitāšu izpildes termiņu ietvaros. Projekta darba grupu vada VIS projekta vadītājs, kas nodrošina Projekta darba grupas kompetencē esošo aktivitāšu koordinēšanu, to īstenošanas uzraudzību un informācijas sniegšanu Projekta vadības grupai par VIS projekta īstenošanas progresu. VIS projekta vadītājs uzrauga apakšprojektu darba grupu darbu, izvērtē un pieņem lēmumu par apakšprojektu darba grupu rezultātu akceptēšanu.

* Apakšprojektu darba grupas

Darba grupas sastāvā ir apakšprojekta darba grupas vadītājs, NVD un citu iestāžu pārstāvji, piegādātāju pārstāvji un (pēc nepieciešamības) arī citi pieaicinātie eksperti.

Apakšprojekta darba grupas uzdevums ir īstenot Projekta darba grupas deleģētu uzdevumu noteiktos termiņos. Apakšprojekta darba grupas vadītāja uzdevums ir organizēt apakšprojekta darba grupas darbu un ziņot Projekta vadītājam par aktivitāšu īstenošanas progresu un rezultātiem. Apakšprojekta darba grupas vadītājs savas kompetences ietvaros ir tiesīgs pieņemt lēmumus, kas tieši attiecas uz apakšprojekta darba organizāciju. Apakšprojekta darba grupas rezultātu pieņem un apstiprina Projekta vadītājs.

Ņemot vērā veselības nozares IKT projektu savstarpējo saistību, tiks nodrošināta VIS projekta, e-veselības attīstības projekta (skatīt arī ziņojuma 2.nodaļu) un pārējo veselības nozares IKT projektu savstarpējā koordinācija to horizontālai koordinācijai (atbilstoši MK noteikumu Nr. 653 45. punktam). VIS projekts tiks noteikts kā programmas vadošais projekts. Programmā bez VIS projekta ietilps visi pārējie ERAF IKT projekti veselības nozarē:

1) Veselības ministrijas projekts Nr. 2.2.1.1/17/I/028 “Veselības ministrijas un padotības iestāžu IKT centralizācijas atbalsts”;

2) Neatliekamās medicīniskās palīdzības dienesta projekts Nr. 2.2.1.1/17/I/025 “Vienotās neatliekamās medicīniskās palīdzības un katastrofu medicīnas vadības informācijas sistēmas attīstība (1.kārta)” un projekts “Vienotās neatliekamās medicīniskās palīdzības un katastrofu medicīnas vadības informācijas sistēmas attīstība (2.kārta)”;

3) Valsts tiesu medicīnas ekspertīzes centra projekts Nr. 2.2.1.1/17/I/033 “Tiesu medicīnas ekspertīzes un izpētes procesu optimizācija un attīstība”.

Programmas koordinēšanai tiks piesaistīts programmas koordinators. Tā kā programmā ietilps gan VM projekts “Veselības ministrijas un padotības iestāžu IKT centralizācijas atbalsts”, gan vairāku VM padotības iestāžu IKT ERAF projekti, no efektīva šo projektu pārraudzības (programmas koordinēšanas) viedokļa ir racionāli programmas koordinatoru piesaistīt Veselības ministrijai un tādējādi stiprināt VM kapacitāti nozares IKT projektu pārraudzībā.

**Vienlaikus VIS projekta ietvaros faktiski veiktie izdevumi neatbilst plānotajiem.**

Saskaņā ar MK 2014.gada 16.decembra noteikumu Nr. 784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020.gada plānošanas periodā” (turpmāk – MK noteikumi Nr.784) 48. un 51.punktu, ja pēc līguma vai vienošanās noslēgšanas par projekta īstenošanu, tajā ir nepieciešami grozījumi (tai skaitā projekta īstenošanas termiņa pagarināšana), sadarbības iestāde vai finansējuma saņēmējs ierosina līguma vai vienošanās grozījumus. Saskaņā ar minēto noteikumu 51.1 punktu, izvērtējot iesniegto grozījumu lietderību, pamatotību un nepieciešamību projekta sākotnējā mērķa sasniegšanai, sadarbības iestāde ņem vērā, ka attiecīgajā līgumā vai vienošanās nosacījumos paredzēto projekta īstenošanas termiņu var pagarināt kopumā uz laiku līdz sešiem mēnešiem, saglabājot Eiropas Savienības fonda līdzfinansējumu un valsts budžeta līdzfinansējumu, ja tāds paredzēts normatīvajā aktā par specifiskā atbalsta mērķa īstenošanu. MK noteikumu Nr. 784 51.3 punkts un 51.4 7.apakšpunkts nosaka, ja sadarbības iestāde konstatē samazinājumu iepriekšējā kalendāra gadā faktiski veikto izdevumu un sadarbības iestādē iesniegto maksājuma pieprasījumu apjomā vairāk nekā par 25 % no šo noteikumu 51.2 punktā noteiktajā kārtībā aktualizētā plānoto maksājuma pieprasījumu iesniegšanas grafikā paredzētā, tā samazina Eiropas Savienības fonda un valsts budžeta līdzfinansējumu, ja tāds projektā ir paredzēts, par starpību, kas pārsniedz 25 % no plānoto maksājuma pieprasījumu iesniegšanas grafikā paredzētā. Saskaņā ar iepriekš minēto noteikumu 51.47. apakšpunktu sadarbības iestāde var pagarināt projekta īstenošanas termiņu par laiku, kas pārsniedz sešu mēnešu termiņu, vai saskaņot izmaiņas, kas pārsniedz MK noteikumu Nr. 784 51.3 punktā noteikto apmēru, ja tā lēmis MK. Saskaņā ar projektos plānoto maksājumu pieprasījumu iesniegšanas grafiku 2019.gadā plānotais finansējums projektam Nr.2.2.1.1/18/I/001 bija EUR 282 004.32, apgūtais finansējums – EUR 46 102.28. Maksājuma pieprasījums Nr. 3, kas tika iesniegts CFLA 2020. gada 23.janvārī par periodu no 2019.gada 1.jūlija līdz 2019.gada 31.decembrim EUR 16 772.87 apmērā, ir apturēts līdz brīdim, kad pēc projekta termiņa pagarināšanas Ministru kabinetā tiks pabeigts iepirkumu veikšanas process par sistēmas pilnveidošanas izstrādes darbiem, būs noslēgts attiecīgs pakalpojuma līgums un saņemti pirmie nodevumi par faktiski veikto izstrādi[[3]](#footnote-3). Tādejādi pastāv MK 2014.gada 16.decembra noteikumu Nr. 784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020.gada plānošanas periodā” 51.3 punktā minētais finanšu korekcijas risks – EUR 165 400.96 projektā Nr.2.2.1.1/18/I/001.

Pamatojoties uz iepriekš minēto, MK 2015.gada 17.novembra noteikumu Nr.653 “Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi” 14.punktu, un MK noteikumu Nr.784 51.4 7. apakšpunktu nepieciešams pagarināt projekta Nr.2.2.1.1/18/I/001 "Veselības nozares informācijas sistēmu (reģistri) modernizācija, attīstība un integrācija ar e-veselības informācijas sistēmu" ieviešanas termiņu līdz 2023.gada 31.decembrim un nesamazina Eiropas Savienības fonda un valsts budžeta līdzfinansējumu par starpību, kas pārsniedz 25 % no plānoto maksājuma pieprasījumu iesniegšanas grafikā 2019.gadā paredzētā Nacionālā veselības dienesta īstenotajā projektā Nr. 2.2.1.1/18/I/001 “Veselības nozares informācijas sistēmu (reģistri) modernizācija, attīstība un integrācija ar e-veselības informācijas sistēmu”.

1. **E-veselības sistēmas tālākā attīstība**

Vienlaikus ar Vadības informācijas sistēmas attīstīšanu jāveic arī e-veselības sistēmas modernizācija, jo abu sistēmu biznesa procesi ir savstarpēji cieši saistīti un starp abām sistēmām notiek datu apmaiņa.

NVD 2.2.1.1.pasākuma ietvaros īstenoja arī e-veselības sistēmas attīstības projektu Nr. 2.2.1.1/17/I/030 “Vienotās veselības nozares elektroniskās informācijas sistēmas tālāka pilnveidošana, sasaistot to ar personas identifikāciju”, kas paredzēja esošās e-veselības sistēmas papildināšanu ar vairākām jaunām funkcionalitātēm, bet 2020.gadā tika pieņemts lēmums pārtraukt šī projekta īstenošanu, un 2020.gada 14.aprīlī starp NVD un CFLA tika noslēgta vienošanās par projekta Nr. 2.2.1.1/17/I/030 “Vienotās veselības nozares elektroniskās informācijas sistēmas tālāka pilnveidošana, sasaistot to ar personas identifikāciju” pārtraukšanu. Šāds lēmums tika pieņemts, jo jaunu funkcionalitāšu attīstīšana esošajā e-veselības sistēmā varētu būtiski pasliktināt e-veselības sistēmas darbību šādu iemeslu dēļ: 1) esošās e-veselības sistēmas centralizētā datu apmaiņas platforma, kas nodrošina datu apmaiņu starp e-veselības sistēmas moduļiem, ir tehnoloģiski novecojusi, 2) 2021.gadā beigsies ražotāja atbalsts Oracle produkta versijai, uz kuras bāzes ir izveidota e-veselības sistēmas datu apmaiņas platforma, 3) sistēmas regulārie darbības traucējumi, kuru viens no iemesliem ir šīs platformas ierobežojumi vienlaicīgam pieprasījumu skaitam un liela apjoma datu apmaiņai, ievērojami apgrūtina gan ārstu, gan farmaceitu darbu, gan apgrūtina pakalpojumu saņemšanas iespējas iedzīvotājiem. Projektā Nr. 2.2.1.1/17/I/030 “Vienotās veselības nozares elektroniskās informācijas sistēmas tālāka pilnveidošana, sasaistot to ar personas identifikāciju” iztērēti EUR 35 843.08 (2018.gadā – 11 027.87; 2019.gadā – 20 496.98 un 2020. gadā – 4 318.23), kas izlietoti darbinieku atlīdzībai. Ņemot vērā iepriekš minēt iztērētie līdzekļi EUR 35 843.08 apmērā būtu iekļaujami valsts budžeta zaudējumos.

Ņemot vērā e-veselības svarīgo lomu veselības aprūpes pakalpojumu nodrošināšanā, e-veselības sistēmu ir nepieciešams modernizēt (vai izveidot jaunu e-veselības sistēmu), lai tā būtu mūsdienu prasībām atbilstoša, vispirms veicot esošās e-veselības sistēmas tehnisko izpēti un izstrādājot nākotnes arhitektūru. E-veselības sistēmas modernizācija ir nosacījums jaunu funkcionalitāšu izveidei e-veselības sistēmā.

E-veselības sistēmas tehniskā izpēte, nākotnes arhitektūras izstrāde un modernizācija jāveic vienlaikus ar Vadības informācijas sistēmas attīstīšanu, jo abu sistēmu biznesa procesi ir savstarpēji cieši saistīti un starp abām sistēmām notiek datu apmaiņa. Lai nodrošinātu Vadības informācijas sistēmas un e-veselības sistēmas saskaņotu attīstību un tādējādi novērstu iespējamās integrācijas problēmas, sākotnēji tiks izstrādāta abu informācijas sistēmu vienota vai savstarpēji savietojama nākotnes arhitektūra (skat. 1.pielikuma 16. punktu). E-veselības sistēmas tehniskās izpētes un nākotnes arhitektūras izstrādes izdevumus paredzēts apmaksāt no e-veselības sistēmas uzturēšanai paredzētā valsts budžeta finansējuma. Pēc Vadības informācijas sistēmas un e-veselības sistēmas nākotnes arhitektūras izstrādes, ņemot vērā pieejamo valsts budžeta finansējumu e-veselības sistēmas attīstīšanai, līdz 2020.gada 30.decembrim tiks izstrādāts e-veselības sistēmas modernizācijas un attīstības plāns un uzsākta tā īstenošana.

E-veselības sistēmas modernizēšanai būs nepieciešams papildu valsts budžeta finansējums, kuru paredzēts pārdalīt no Finanšu ministrijas (Valsts ieņēmumu dienesta) budžeta programmā 33.00.00 “Valsts ieņēmumu un muitas politikas nodrošināšana” prioritārā pasākuma “Nodokļu informācijas pakalpojumu modernizācija (t.sk. ar MAIS izveidošanu un funkcionalitātes nodrošināšanu)” īstenošanai piešķirtajiem valsts budžeta līdzekļiem. No Finanšu ministrijas (Valsts ieņēmumu dienesta) budžeta programmas 33.00.00 “Valsts ieņēmumu un muitas politikas nodrošināšana” prioritārā pasākuma “Nodokļu informācijas pakalpojumu modernizācija (t.sk. ar MAIS izveidošanu un funkcionalitātes nodrošināšanu)” īstenošanai piešķirtajiem valsts budžeta līdzekļiem ir iespējams pārdalīt EUR 2 000 000 (2021.gadā EUR 1 000 000, 2022.gadā EUR 700 000 un 2023.gadā EUR 300 000), jo ar MK rīkojumu darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projektu iesniegumu atlases 2. kārtas projektu sarakstā Eiropas Savienības fondu 2014.–2020. gada plānošanas periodam ir iekļauts Finanšu ministrijas (Valsts ieņēmumu dienesta) projekts “Nodokļu pakalpojumu automatizācija” ar plānoto finansējumu EUR 2 700 000. No prioritārā pasākuma “Nodokļu informācijas pakalpojumu modernizācija (t.sk. ar MAIS izveidošanu un funkcionalitātes nodrošināšanu)” uz projektu “Nodokļu pakalpojumu automatizācija” tiek pārcelti šādi plānotie darbi – izstrādāt uz mūsdienu tehnoloģijām balstītu efektīvas nodokļu samaksas termiņa pagarināšanas funkcionalitāti, pilnveidot Valsts ieņēmumu dienesta nodokļu administrēšanas un pakalpojumu sniegšanas procesus, pilnveidot Valsts ieņēmumu dienesta pārvaldīto deponēto naudas līdzekļu administrēšanu. Papildus projektā “Nodokļu pakalpojumu automatizācija” paredzēts izstrādāt nodokļu atmaksas funkcionalitāti, kā arī publicēt Valsts ieņēmumu dienesta datu kopas atkalizmantojamu datu formātos. Projekta “Nodokļu pakalpojumu automatizācija” īstenošanas rezultātā paredzēts sniegt ātrāku atbalstu un apgrozāmo līdzekļu apriti uzņēmējdarbībā un mājsaimniecībās, veicinot ārkārtējās situācijas (COVID-19) radīto seku mazināšanu.

Līdz e-veselības sistēmas modernizēšanas pabeigšanai esošā e-veselības sistēma tiks uzturēta, lai nodrošinātu jau izstrādāto funkcionalitāšu darbību un pieejamību lietotājiem. Iespējami arī tādi esošās e-veselības attīstības darbi, kuru rezultātā tiks uzlabota e-veselības sistēmas darbība vai panākts cits būtisks ieguvums sabiedrībai, piemēram, izveidotas jau iepriekš normatīvajos aktos paredzētas funkcionalitātes, kuru ilgstoša atlikšana nebūtu pieļaujama, piemēram, iespēja e-veselības sistēmā veikt atzīmi par atļauju vai aizliegumu izmantot orgānus pēc nāves un noteikt to izmantošanas mērķi.

COVID-19 izplatības rezultātā gūtā pieredze apliecina e-veselības sistēmas nozīmi arī ārkārtas situācijas radīto seku mazināšanā, piemēram, iedzīvotāju apziņošanā, attālināto konsultāciju sniegšanā, līdz ar to turpmākie ieguldījumi sistēmas attīstībā ir nozīmīgi arī no šī aspekta. Jau šobrīd ir apzināta nepieciešamība pilnveidot pacienta elektronisko veselības karti e-veselības sistēmā, kā arī vairāki procesi veselības aprūpē un epidemioloģiskajā uzraudzībā, kurus būtu nepieciešams optimizēt, elektronizējot medicīnisko dokumentu apriti e-veselības sistēmā. Piemēram, ir identificēta nepieciešamība nodrošināt laboratorijas izmeklējumu datu saglabāšanu un apstrādi e-veselības sistēmā, elektronizēt ziņošanas procesu par infekcijas slimībām, medicīniskā nāves cēloņa reģistrāciju, farmakovigilances ziņojuma apriti. Priekšnosacījums jaunu funkcionalitāšu izveidei e-veselības sistēmā ir e-veselības sistēmas modernizācija.

Pielikumā:

1. Projekta ieviešanas plāns ar laika grafiku uz 4 lapām;
2. Projekta rīcības plāns.

Veselības ministre I. Viņķele

Laura Boltāne 67876154

laura.boltane@vm.gov.lv

1. Ministru kabineta 2020.gada 24.marta sēdes protokols Nr.17 pieejams http://tap.mk.gov.lv/mk/mksedes/saraksts/protokols/?protokols=2020-03-24 [↑](#footnote-ref-1)
2. Eiropas Savienības un Kohēzijas fonda 2014.-2020. gada plānošanas perioda darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākums "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" [↑](#footnote-ref-2)
3. Centrālās un finanšu līgumu aģentūras 2020.gada 12.februāra vēstule Nr. 39-2-40.2/1164 (adresēta NVD, VM, FM, VARAM) [↑](#footnote-ref-3)